**Қазақстан Республикасы Парламенті Мәжілісінде**

**2017 жылғы 15 мамырда өткен**

**«Уран өнеркәсібінің дамуы туралы» тақырыбындағы**

**Үкімет сағатының нәтижелері бойынша**

**ҰСЫНЫСТАР**

Қазақстан Республикасы Энергетика министрінің баяндамасын тыңдап және талқылап, Қазақстан Республикасы Парламентінің Мәжілісі **ҰСЫНАДЫ**:

**Қазақстан Республикасының Үкіметі:**

1. Қазақстанда аффинаж зауытын салуды ұйымдастыру және жылу бөлетін құрылғыларды өндіру жөніндегі қолданыстағы жобаларға тартылған отандық компанияларды қолдау және дамыту бойынша, сондай-ақ жергілікті қамту үлесін арттыру бойынша шаралар қабылдасын.

2. Уранды жаңғырту және байыту, жылу бөлетін құрылғылар өндірісі сияқты ядролық-отын циклін құру және оның бүкіл сатысында Қазақстан Республикасының қатысуы бойынша қажетті шараларды қамтамасыз ете отырып, ядролық-отын циклінің вертикалды-интеграцияланған кешенін құру жөніндегі жұмысты одан әрі жалғастырсын.

3. Өндіру-өткізу тізбегінің барлық буындарында түпкі өнімді және жоғары қайта өңдеудің көрсетілетін қызметтерін құру мақсатында атом өнеркәсібінде Қазақстанның мамандануын тереңдету бойынша шаралар қабылдасын.

4. Уран өнеркәсібін инженерлік-техникалық кадрлармен қамтамасыз ету мақсатында отандық оқу орындарын тарта отырып, атом саласы үшін оның қажеттілігіне қарай білікті мамандарды, оның ішінде жаңа мамандықтар бойынша даярлау және қайта даярлау жөніндегі жұмысты жалғастырсын.

5. Бұрынғы уран кеніштері объектілеріндегі қорғаныш жабындылары мен қоршауларды қалпына келтіру бойынша жұмыстарды жүргізу мәселесін қарасын.

6. «Қазатомпром» ҰАК» АҚ-ның активтерін өткізу кезінде ұлттық қауіпсіздікті және жаңа меншік иелерінің, оның ішінде қолданыстағы әлеуметтік объектілер бойынша әлеуметтік жауаптылығын қамтамасыз ету мәселелерін ескерсін.

**Қазақстан Республикасының Энергетика министрлігі:**

7. Халықаралық Төмен байытылған уран банкінің маңыздылығы мен қауіпсіздігі жөнінде ақпараттық-түсіндіру жұмысын жалғастырсын.

8. Жерасты ұңғымалық сілтіден айыру әдісімен табиғи уран өндіру кезінде халық пен қоршаған орта үшін зиянды азайту бойынша, оның ішінде жерасты суларының ластануын болғызбау бойынша   
шараларды қабылдасын

9. Атом энергиясын пайдалану саласындағы қолданыстағы заңнаманы жетілдіру жөніндегі жұмысты одан әрі жандандырсын және Ядролық материалдарды және ядролық қондырғыларды физикалық қорғау қағидаларында ядролық қондырғыларға персоналды жіберу тәртібін; қорғауға жататын материалдарды санаттарға бөлуді қоса алғанда, тасымалдау кезінде ядролық материалдардың ядролық физикалық қауіпсіздігін ұйымдастыру және жүзеге асыру тәртібін; уақытша жоғалған радиоактивтік материалдарды анықтау және қайтару кезінде мемлекеттік органдардың ден қою және өзара іс-қимыл тәртібін көздесін.

10. Қазақстан Республикасының заңнамасын ядролық залал үшін азаматтық жауапкершілік бөлігінде 2011 жылы Қазақстан Республикасы ратификациялаған 1963 жылғы 21 мамырдағы Вена Конвенциясына сәйкес келтірсін.

11. Уранның жаңа кен орындарын геологиялық барлау және қолданыстағы кен орындарын толық барлау саласындағы жұмысты жандандырсын.

**Қазақстан Республикасының Инвестициялар және даму министрлігі Энергетика министрлігімен бірлесіп:**

12. Қолданыстағы заңнаманы жетілдіру мақсатында «Жер қойнауы және жер қойнауын пайдалану туралы» Қазақстан Республикасы кодексінің жобасында уран өндірісі бойынша жеке бөлім көздесін.

13. «Қазақстан темір жолы» ҰК» АҚ-ның «Арнайы жүктер мен әскери мақсаттағы өнімдерді тасымалдау туралы келісімді бекіту туралы» 1995 жылғы Минск келісімінің шарттарын республика ішінде теміржолдар бойынша тасымалдауды жүзеге асыру кезінде уран кенінің концентраттарына қатысты қолдану жөніндегі талаптарын алып тастау туралы мәселені қарасын.

14. «Азаматтық қорғаныс туралы» Қазақстан Республикасы Заңының 16-бабы 3-тармағының 18) тармақшасына қауіпті өндірістік объектілері бар ұйымдарға жеке персонал қатарынан авариялық-құтқару жұмыстарын жүргізу құқығына өнеркәсіптік қауіпсіздік саласында аттестаттау рәсімінен өтудің балама мүмкіндігін беру бөлігінде өзгерістер енгізудің қажеттілігі туралы ұсынысты пысықтасын.

**Қазақстан Республикасының Ішкі істер министрлігі жергілікті атқарушы органдармен бірлесіп:**

15. Оңтүстік Қазақстан облысы Созақ ауданының Таукент, Қыземшек және Тайқоңыр кенттерінде және Қызылорда облысы Шиелі ауданының Көкшоқы кентінде орналасқан «Қазатомпром» ҰАК» АҚ-ға ведомстволық бағынысты өндірістік объектілерде учаскелік полиция бөлімдерін күшейту бойынша шаралар қабылдасын.